Komisijos sprendimas
2001 m. vasario 14 d.
dėl sprendimo dėl galimo tam tikrų veikliųjų medžiagų įrašymo į Tarybos direktyvos 91/414/EEB I priedą
(pranešta dokumentu Nr. C(2001) 374)
(tekstas svarbus EEE)
(2001/134/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/80/EB [2] (toliau - direktyva),
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Komisijos reglamentu (EB) Nr. 2266/2000 [4], ypač į jo 7 straipsnio 3A dalies d punktą ir 4 dalį,
kadangi:
(1) 1994 m. balandžio 27 d. Komisijos reglamente (EB) Nr. 933/94, nustatančiame veikliąsias augalų apsaugos priemonių medžiagas ir skiriantis valstybes nares ataskaitų rengėjas, siekiant įgyvendinti Komisijos reglamentą (EEB) Nr. 3600/92 [5], su paskutiniais pakeitimais, padarytais Reglamentu (EB) Nr. 2230/95 [6], nustatytos kiekvienos veikliosios medžiagos valstybės narės pranešėjos ir pranešėjai.
(2) Reglamento (EEB) Nr. 3600/92 7 straipsnyje numatyta, kad valstybė narė, paskirta pranešėja apie kiekvieną veikliąją medžiagą, turėtų patikrinti dokumentus ir pateikti Komisijai ataskaitą apie pranešėjų pateiktos informacijos įvertinimą pagal to reglamento 6 straipsnio 1 dalį.
(3) Pagal pirmiau nurodytą straipsnį Komisija, gavusi valstybių narių pranešėjų ataskaitas, išsiuntinėja jas valstybėms narėms susipažinti ir pradeda konsultacijas su valstybių narių ekspertais ir pagrindiniais pranešėjais, kaip numatyta Reglamento (EEB) Nr. 3600/92 7 straipsnio 3 dalyje.
(4) Įvertinus tam tikrą skaičių veikliųjų medžiagų aiškėja, kad pateiktos informacijos nepakanka, norint nustatyti, ar augalų apsaugos produktai, turintys konkrečios veikliosios medžiagos, siūlomomis naudojimo sąlygomis apskritai atitinka ar neatitinka reikalavimus, nustatytus direktyvos 5 straipsnio 1 dalies a ir b punktuose. Dėl to dabar neįmanoma nuspręsti, ar tokią veikliąją medžiagą įrašyti į direktyvos I priedą, ar ne.
(5) Direktyvos 8 straipsnio 3 dalyje numatyta, kad 4 straipsnio 1 dalies b punkto, i-v papunkčio ir c-f punktų reikalavimus valstybės narės turėtų taikyti pagal nacionalines nuostatas dėl pateiktinų duomenų. Įvertinimai, nurodyti konstatuojamosios dalies 4 punkte, nenustato problemų, kurių negalima sumažinti atitinkamomis rizikos valdymo priemonėmis valstybės narės lygiu. Dėl to šiame etape netikslinga laikinai uždrausti augalų apsaugos produktus, turinčius minėtų veikliųjų medžiagų, kol bus pateikta ir įvertinta papildoma reikalinga informacija. Dėl to turėtų būti priimtas sprendimas atidėti sprendimą dėl galimo tokios veikliosios medžiagos įrašymo į direktyvos I priedą.
(6) Po išsamių diskusijų Augalų sveikatos nuolatiniame komitete ir atsižvelgiant į to komiteto nuomonę, Komisija nustatė papildomus duomenis, kurių reikia norint spręsti, ar konstatuojamosios dalies 4 punkte minimos medžiagos atitinka direktyvos 5 straipsnio reikalavimus. Dėl to valstybės narės pranešėjos turėtų išsamiai informuoti pranešėjus apie visus papildomus tyrimus ir informaciją, kurios prireiktų norint įrodyti, kad šie reikalavimai įvykdyti.
(7) Kad valstybės narės ir Komisija galėtų planuoti savo darbą, pranešėjas besąlygiškai įsipareigoja pateikti papildomą reikalaujamą informaciją, jei jis nori, kad valstybė narė pranešėja ir Komisija tęstų peržiūros procesą. Kad Komisija per atitinkamą laiką galėtų baigti savo darbą pagal Reglamente (EEB) Nr. 3600/92 parengtą programą, turėtų būti nustatytas galutinis terminas, iki kurio pranešėjai apie šias medžiagas turi parengti savo dokumentus. Šis galutinis terminas turėtų būti kuo trumpesnis, atsižvelgiant į laiką, reikalingą būtiniems tyrimams atlikti.
(8) Jei šio sprendimo reikalavimai dėl būtinos informacijos apie kurią nors konkrečią veikliąją medžiagą neįvykdomi, suinteresuotoms šalims nekliudoma siekti šią veikliąją medžiagą vėliau įrašyti į direktyvos I priedą jos 6 straipsnio 2 dalyje nustatyta tvarka.
(9) Šis sprendimas neapriboja jokių veiksmų, kurių Komisija gali imtis vėliau dėl šių veikliųjų medžiagų pagal Tarybos direktyvą 79/117/EEB [7] su paskutiniais pakeitimais, padarytais Komisijos direktyva 91/188/EEB [8],
PRIĖMĖ ŠĮ SPRENDIMĄ:
1 straipsnis
Sprendimas dėl šio sprendimo priede nurodytų veikliųjų medžiagų galimo įrašymo į Direktyvos 91/414/EEB I priedą atidedamas, kol bus gauta 2 straipsnyje nurodyta informacija.
2 straipsnis
Dėl kiekvienos veikliosios medžiagos, įrašytos šio sprendimo priede, valstybės narės pranešėjos informuoja pranešėjus apie papildomus tyrimus ir informaciją, kurią Komisija po konsultacijų su Augalų sveikatos nuolatiniu komitetu nustatė kaip reikalingą, kad pranešėjų dokumentai būtų taip parengti, kad ribotam tipiškų naudojimo atvejų skaičiui būtų įvykdyti visi direktyvos II ir III priedų duomenų reikalavimai.
Kiekviena valstybė narė pranešėja informuoja kiekvieną suinteresuotą pranešėją, kad jei jis norėtų, kad pranešėja ir Komisija tęstų peržiūros procesą dėl medžiagos įrašymo į direktyvos I priedą, jis per tris mėnesius nuo šio sprendimo paskelbimo dienos turi pranešti pranešėjai ir Komisijai įsipareigojimą užtikrinti, kad ne vėliau kaip iki šio sprendimo priede nurodytų terminų jo dokumentai atitiks direktyvos II ir III priedo reikalavimus ir kuo greičiau, bet ne vėliau kaip iki priede nurodytų terminų bus pateikti pirmoje pastraipoje nurodyti tyrimų rezultatai bei informacija.
3 straipsnis
Jei informacija, būtina apie tam tikras veikliąsias medžiagas, nebus gauta iki 2 straipsnyje nurodyto termino, valstybė narė pranešėja kuo greičiau, bet ne vėliau kaip per du mėnesius, turi informuoti Komisiją.
4 straipsnis
Šis sprendimas skirtas valstybėms narėms. Apie šį sprendimą valstybės narės pranešėjos nedelsdamos informuoja pranešėjus apie veikliąsias medžiagas, nurodytas 1 straipsnyje.
Priimta Briuselyje, 2001 m. vasario 14 d.